ভারতের বিরুদ্ধে হারের পর দেশ জুড়ে শুরু হয়েছে বিক্ষোভ। সোমবার সংযুক্ত আরব আমিরশাহিকে ৭ উইকেটে হারিয়ে সেই ক্ষতে সামান্য হলেও প্রলেপ দিল পাকিস্তান। পাশাপাশি এশিয়া কাপে ভেসে থাকার মঞ্চও পেয়ে গেলেন শাহিদ আফ্রিদি। আগে ব্যাট করা সংযুক্ত আরব আমিরশাহির ১২৯/৬ রান তাড়া করতে গিয়ে শুরুতেই ফের হোঁচট খেয়ে যায় পাক ব্যাটিং। মাত্র ১৭ রানের মধ্যে তিন উইকেট হারিয়ে চাপের মুখে পড়ে গিয়েছিল পাকিস্তান। কিন্তু দুশ্চিন্তা কেটে যায় উমর আকমল (অপরাজিত ৫০) এবং শোয়েব মালিক (অপরাজিত ৬৩) দলকে এনে দেন স্বস্তির জয়। আকমল-মালিক জুটির চতুর্থ উইকেটে অবিচ্ছেদ্য ১১৪ রানই ম্যাচে পার্থক্য গড়ে দেয়।
এই মুহূর্তে দু’ম্যাচে দু’পয়েন্ট নিয়ে লিগ টেবিলের তিন নম্বরে রয়েছে পাকিস্তান। মঙ্গলবার ভারতের বিরুদ্ধে খেলবে শ্রীলঙ্কা (এই মুহূর্তে ২ ম্যাচে ২ পয়েন্ট নিয়ে টেবিলের দু’নম্বরে)। যদি শ্রীলঙ্কা হেরে যায় ভারতের বিরুদ্ধে, এবং আগামী বুধবার মুস্তাফিজুর-হীন বাংলাদেশকে (৩ ম্যাচে ৪ পয়েন্ট নিয়ে টেবিলের দু’নম্বরে) হারাতে পারে পাকিস্তান, তখনই কোন দল ফাইনালের দৌড়ে এগিয়ে, সেই ছবি অনেকটা পরিষ্কার হয়ে যাবে। তবে সোমবারের ম্যাচ জয়ের পর মুখে হাসি ফিরেছে অধিনায়ক শাহিদ আফ্রিদির মুখেও। তিনি বলেছেন, ‘‘এই ফর্ম্যাটের ক্রিকেটে সামান্যতম ভুল যে কত বড় বিপদ ডেকে আনতে পারে, তা আমরা জানি। কুড়ি ওভারের ক্রিকেটে মাঠে বা ড্রেসিংরুমে গা এলিয়ে বসে থাকার কোনও উপায় নেই। তাই তিন উইকেট দ্রুত পড়ে যাওয়ার পরেও ক্রিকেটারদের বলেছিলাম, মাথা ঠান্ডা রাখলে চাপ কেটে যাবে।’’ যোগ করেছেন, ‘‘আজও আমরা ম্যাচে কিছু ভুল করেছিলাম। পরে আকমল এবং মালিক সেই চাপ কাটিয়ে দিয়েছে। কিন্তু সামনেই শ্রীলঙ্কার বিরুদ্ধে ম্যাচ রয়েছে। বড় দলের বিরুদ্ধে এই ধরনের ভুলকে আর প্রশ্রয় দেওয়া যাবে না।’’ পরে আফ্রিদি আরও বলেছেন, ‘‘মঙ্গলবার ভারতের বিরুদ্ধে খেলবে শ্রীলঙ্কা। ওই ম্যাচের দিকে আমাদেরও চোখ থাকবে। ম্যাচে যা-ই হোক, আমরা আর ভুল করব না।’’ ম্যাচের সেরা শোয়েব মালিক বলেছেন, ‘‘হঠাৎ করেই পরিস্থিতি কঠিন হয়ে গিয়েছিল। তবে এই জয় দলের আত্মবিশ্বাস ফিরিয়েছে। বাংলাদেশের বিরুদ্ধেও আমাদের সেরা ক্রিকেট খেলতে হবে।’’
যদিও শের-ই বাংলা স্টেডিয়ামে সোমবার ম্যাচ শুরু হয়েছিল অন্য মেজাজে। গত শনিবার তাঁর আগুনে বোলিংয়ের সামনে হতচকিত হয়ে গিয়েছিল ভারত। সোমবারও সেই মেজাজেই বোলিং করলেন মহম্মদ আমির। বাঁহাতি পেসারের বোলিং পরিসংখ্যান ৪-১-৬-২! একটা বাউন্ডারি এবং দু’টি ওয়াইড বল। নির্বাসনের পালা কাটিয়ে নতুন মেজাজে ফেরা আমির আরও বিপজ্জনক হয়ে উঠেছেন। আমিরকে যোগ্য সঙ্গত দিলেন আর এক বাঁহাতি জোরে বোলার মহম্মদ ইরফান। তিনিও দুই উইকেট নিলেন। মাত্র ৪১ রানের মধ্যে ৪ উইকেট হারিয়ে ফেলা সংযুক্ত আরব আমিরশাহি ইনিংসকে এগিয়ে নিয়ে গেলেন শাইমান আনোয়ার। তিনি ৪১ বলে ৪৬ রান করেন। তাছাড়াও আমজাদ জাভেদ ১৮ বলে ২৭ রানের অপরাজিত ইনিংস খেলেন।
সংক্ষিপ্ত স্কোর: সংযুক্ত আরব আমিরশাহি  ১২৯/৬, ২০ ওভার (শাইমান আনোয়ার ৪৬, মহম্মদ উসমান ২১, আজাদ জাভেদ ২৭। আমির ২/৬, ইরফান ২/৩০)। পাকিস্তান ১৩১/৩, ১৮.৪ ওভার (উমর আকমল অপরাজিত ৫০, মালিক অপরাজিত ৬৩)।